El Ministeri d'Hisenda dona llum verda al pressupost de Gandia per al 2025
16 gener 2025

## El Ministeri d'Hisenda dona llum verda al pressupost de Gandia per al 202516 gener 2025Última actualització: 16 gener 2025

![](../gestion/img/e9776e4894e11078967cf2b337b2004947486329093ab6146aed12d75508d45e.jpg)  
  

L'alcalde de Gandia, **José Manuel Prieto**, ha informat aquest matí que el Ministeri d'Hisenda ha donat llum verda al pressupost per al pròxim any.

Un document que va ser enviat al Ministeri fa un mes i que ha estat tornat a Gandia “_sense tocar una coma_”, tal com ha afirmat l'alcalde.

D'aquesta manera, el pressupost serà aprovat durant el plenari ordinari del mes de gener i es convertirà en un dels pressupostos que més prompte s'han aprovat.

"_El pressupost és el document més important de l'any i els d'aquest any són transformadors. Ens acompanyaran en la tercera gran transformació de Gandia i ens consoliden com a capital_”, ha afirmat l'alcalde, qui ha recordat que, amb 103,8 milions d'euros, són els més elevats de la història. Aquesta xifra suposa un augment del 3,8% respecte dels del 2024.

L'alcalde ha explicat que la decisió ministerial ratifica “_la serietat, la rigorositat i la bona gestió que ens ha permés fer uns pressupostos legals per desé any consecutiu que garanteixen l'estabilitat i marquen el rumb per poder continuar avançant_”.

Pel que fa als temps, l'alcalde ha informat que l'oposició disposarà del document des de demà per, posteriorment, ser abordat als òrgans de l'Ajuntament alhora que es presentarà el Consell de Participació Ciutadana i el Consell Econòmic i Social abans de la seua aprovació en sessió plenària.

Per acabar, Prieto ha volgut agrair a tots els integrants del govern municipal i al departament d'Hisenda el treball que s'ha realitzat perquè els comptes es puguen aprovar abans de finalitzar gener.

[Twittear](https://twitter.com/share)